Polisiehond uit en tuis ná skieteryDuke is Maandag ontslaan (Foto: Hilton Vet Hospital, Facebook) Duke, die polisiehond wat raakgeskiet is toe hy en twee van sy hondekollegas gehelp het om drie vermeende moordenaars vas te trek, is Maandag uit die hospitaal ontslaan. Hy het ’n week lank in die Hilton-veeartsenykundige hospitaal in KwaZulu-Natal deurgebring. “Duke se hanteerder het hom vandag (Maandag) kom haal. Hy het goed herstel. Ons sal hom nog fyn dophou en as buitepasiënt behandel sodat hy ten volle kan genees,” het die Hilton-veeartsenykundige hospitaal gesê. Duke het verlede Maandag ’n skietwond in die kop opgedoen tydens ’n jaagtog tussen die polisie en drie verdagtes in Pietermaritzburg, KwaZulu-Natal. Die verdagtes word al ’n maand lank gesoek vir die moord op ’n waarnemende stasiebevelvoerder. Maroela Media het vroeër berig die polisiebeamptes het die verdagtes se voertuig van die pad af probeer dwing waarna die verdagtes op die beamptes losgebrand het. Die verdagtes het tydens die skietgeveg hul voertuig van die pad af getrek en te voet in ’n suikerrietplantasie in gevlug. Twee verdagtes is dood in die skietgeveg. Nog ’n verdagte is dood in die suikerrietplantasie aangetref. Duke en sy twee hondekollegas, Simba en Shaka, is tydens die skietgeveg raakgeskiet. Simba en Shaka is dood en Duke is in ’n kritieke toestand per helikopter na die Hilton-veeartsenykundige hospitaal geneem. Mense het op sosiale media geskryf dat hulle verheug is oor Duke se spoedige herstel. “Hy sal een van die dae weer kriminele vang,” skryf Anthony Brett Zambelli. “My hart is so bly om te hoor dat Duke terug is by sy eienaar,” skryf Bronwin Pitt.